1. A tagállamok külső határainak átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolása (
Tanja Fajon
előadó. - Elnök úr! A tegnapi vitában elhangzott bejelentés szerint az Európai Parlament és a Tanács megállapodtak egy közös politikai nyilatkozatban, amelyben a két intézmény is vállalja a Bizottság által már elfogadott kötelezettséget a boszniai és albániai folyamat lehető leghamarabb történő befejezésére. Szeretném most felolvasni a nyilatkozat szövegét.
"Az Európai Unió határozottan támogatja azt a célt, hogy a Nyugat-Balkán minden országával szemben töröljük el a vízumkötelezettséget. Az Európai Parlament és a Tanács elismeri, hogy Macedónia Volt Jugoszláv Köztársaság, Montenegró és Szerbia teljesítik a vízumliberalizáció minden feltételét. Ez lehetővé tette az 539/2001/EK rendelet módosításainak kellő időben történő elfogadását, így ez a három ország 2009. december 19-ig csatlakozhat a vízummentes rendszerhez.
Az Európai Parlament és a Tanács reményét fejezi ki, hogy Albánia és Bosznia-Hercegovina is hamarosan teljesíteni fogja a vízumliberalizáció feltételeit. Ennek érdekében az Európai Parlament és a Tanács arra ösztönzi e két országot, hogy tegyenek meg mindent annak érdekében, hogy teljesíteni tudják a Bizottság menetrendjében meghatározott valamennyi kritériumot.
Az Európai Parlament és a Tanács felkérik a Bizottságot, hogy amint úgy látja, hogy mindegyik ország teljesíti a menetrendek kritériumait, nyújtson be jogalkotási javaslatot az 539/2001/EK rendelet módosítására azzal a céllal, hogy minél előbb megvalósuljon a vízumliberalizáció ezen országok állampolgárai számára.
Albánia és Bosznia-Hercegovina vonatkozásában az Európai Parlament és a Tanács sürgősséggel meg fogja vizsgálni a rendelet módosítására vonatkozó javaslatot.”
Algirdas Šemeta
a Bizottság tagja. - A Bizottság üdvözli, hogy a jogalkotási javaslat a Parlament tegnapi plenáris ülésén pozitív fogadtatásban részesült. A javaslat elfogadásának kézzelfogható hatása lesz az érintett országok polgáraira.
Ahogyan az tegnap is elhangzott, nem fogunk megfeledkezni Bosznia-Hercegovináról és Albániáról sem. 2010-ben, amint lehet, a Bizottság javaslatokat fog tenni a vízumkötelezettség eltörlésére ezekkel az országokkal szemben is, miután teljesítették a menetrend szükséges előfeltételeit.
Ebben a vonatkozásában a Bizottság támogatja a Tanács és a Parlament együttes nyilatkozatát.
Anna Maria Corazza Bildt
Elnök úr! Csak annyit szeretnék mondani, hogy sajnálatosnak tartom, hogy a svéd elnökség ma nem tudta magát itt megfelelő miniszteri szinten képviseltetni, mivel nem kapott meghívást.
A svéd elnökség folytatta le az együttes nyilatkozattal kapcsolatos tárgyalásokat, ami jelentős politikai siker a vízumliberalizáció terén. Ez az elnökség érdeme, de arra sincs lehetőségünk, hogy köszönetet mondjunk nekik. Szeretném jegyzőkönyvbe venni azt a tényt, hogy a Tanács elnöksége nem azért nincs jelen, mert nem akar itt lenni, hanem mert nem kapott meghívást.
Elnök
Corazza Bildt asszony, tökéletesen értem, hogy mit akar mondani. Szeretném azonban világosan leszögezni, hogy a Tanács bármikor részt vehet az üléseinken. Joga van ugyanis ahhoz, hogy itt legyen, és ehhez nincs szüksége meghívásra.
